ועדת הכלכלה, כנסת 16, פרוטוקול מספר 9, 2003-05-05 09:30

שלום שמחון: אנחנו רוצים לפתוח את הישיבה.

שלום שמחון: על סדר היום תקנות שירותי הובלה (תיקון), התשס"ג-2003 (בדבר הובלת חומרים מסוכנים); תקנות התעבורה (תיקון מס' ...), התשס"ג-2002 (בדבר הובלת חומרים מסוכנים בכלי-רכב); ותקנות מסילות הברזל (שינוע חומרים מסוכנים) (תיקון), התשס"ג-2002.

שלום שמחון: אבקש מגברת עדה וייס להציג את הנושאים.

עדה וייס: בעקבות המצב הבטחוני הוחלט על תיקון תקנות שירותי הובלה בכמה עניינים: לחייב להתקין מכשיר קשר נוסף או מכשיר איכון נוסף ברכב מסחרי המוביל חומרים מסוכנים כדי שאפשר יהיה לבדוק בדיוק היכן נמצא כלי הרכב.

עדה וייס: כמו כן, לקבוע מקומות חנייה מוסדרים לחניית רכב מסחרי שמוביל חומרים מסוכנים.

עדה וייס: בהתאם, אנחנו מבקשים לתקן את תקנות שירותי הובלה.

עדה וייס: אנחנו מבקשים להוסיף בתקנה 7(ב) אחרי "מכשיר קשר": "מכשיר איכון ואיתור או מכשיר אחר לתקשורת".

עדה וייס: אנחנו מחייבים את כל בעלי הרכב להתקין מכשיר כזה בכלי רכבם אם הוא מוביל חומרים מסוכנים.

עדה וייס: התיקון השני הוא קביעת המקום שבו מותר לרכב המוביל חומרים מסוכנים לחנות.

עדה וייס: אנחנו מבקשים להוסיף על הכתוב בתיקון התקנה, בתיאום עם המשרד לאיכות הסביבה.

עדה וייס: אנחנו מבקשים לתקן את סעיף 17(א) לתקנות שירותי הובלה כדלקמן: "לא יחנה נהג רכב המוביל חומר מסוכן ולא ירשה מוביל להחנות רכב המוביל חומר מסוכן, אלא במקום המיועד לחניית רכב כאמור, שאישר מפקח בכתב, לפי אמות מידה שיקבע בהתייעצות עם השר לאיכות הסביבה".

לאה ורון: אני מציעה שכאשר נגיע לתקנות נקרא את הסעיף הרלוונטי ואז תוסיפי את התיקון.

לאה ורון: בשלב הזה את מציגה את שתי מערכות התקנות.

עדה וייס: יש תיקון מקביל בתקנות התעבורה, תיקון תקנה 76 שקובע את מקום החנייה המותר לרכב המוביל חומרים מסוכנים.

עדה וייס: היום זה "400 מטר ממקום מגורים או מבנה ציבור" ואנחנו מבקשים להפנות את זה להוראות החדשות של תקנות שירותי הובלה.

עדה וייס: זה מה שציינתי קודם, תיקון לתקנה 17, שהחנייה תהיה במקום מוסדר שייקבע לפי קריטריונים שיאושרו בכתב בידי המפקח.

שלום שמחון: בהנחה שהתוספת שלך מתקבלת.

רחל אדם: אנחנו במשרד לאיכות הסביבה מבקשים – בנוסף למה שהציגה גברת עדה וייס – להשאיר את נוסח הקיים של התקנות, שרכב המוביל חומר מסוכן לא יחנה במרחק קטן מ-400 מטר ממבנה מגורים או ממבנה ציבורי.

רחל אדם: אנחנו מבקשים להשאיר את זה.

שלום שמחון: אתם העברתם לנו נוסח לתיקון התקנות.

שלום שמחון: עכשיו גברת עדה וייס מציעה תיקון נוסף, ואילו גברת רחל אדם מבקשת להשאיר את הנוסח הקיים.

עדה וייס: אני עוד לא הצגתי את זה.

עדה וייס: אנחנו מבקשים לתקן את תקנה 17(א), בתיאום עם המשרד לאיכות הסביבה.

אתי בנדלר: את מדלגת על סעיף 1 ועוברת לסעיף 2 בתקנות שלפנינו, שעניינו בהחלפת תקנה 17 בתקנות שירותי הובלה: "חניית רכב המוביל חומר מסוכן".

עדה וייס: 17(א) "לא יחנה נהג רכב המוביל חומר מסוכן ולא ירשה מוביל להחנות רכב המוביל חומר מסוכן, אלא במקום המיועד לחניית רכב כאמור, שאישר מפקח בכתב לפי אמות מידה שיקבע בהתייעצות עם השר לאיכות הסביבה".

עדה וייס: עכשיו תבוא תקנת משנה (ב) חדשה: "מרחק החנייה ממקום מגורים או ממבנה ציבור לא יקטן מארבע-מאות מטר אלא אם כן נקבע אחרת באמות המידה".

גבי בן-הרוש: לגבי מכשיר הקשר: אני לא יודע על איזה מכשיר קשר מדובר.

גבי בן-הרוש: במשאיות יש לנו מכשירי קשר ופלאפונים, וכן יש לנו מערכות איתורנים לגילוי וזיהוי של גניבות רכב שפועל און-ליין 24 שעות ביממה.

גבי בן-הרוש: לצערי, על אף כל המכשירים האלה משאיות נגנבות ולא מוצאים אותן.

גבי בן-הרוש: אני לא יודע על איזה מכשיר מדובר בתקנות הללו.

גבי בן-הרוש: על איתורן?

גבי בן-הרוש: חברות הביטוח מחייבות להתקין מכשיר איתור בכל המשאיות, ללא כל קשר להובלה של חומר מסוכן או אי-הובלתו.

גבי בן-הרוש: לפיכך האיתורנים האלה כבר קיימים במשאיות.

גבי בן-הרוש: הייתי מבקש לתקן ולהוסיף דבר אחר.

גבי בן-הרוש: החוק מחייב שמשאיות המובילות חומרים מסוכנים ושקיבלו היתר לא יחנו 400 מטר מאזור מגורים, ומחייב גם שמירה על המשאיות.

גבי בן-הרוש: לחברות ההובלה הגדולות יש שומרים על כלל המטענים, ולא רק על החומרים המסוכנים.

גבי בן-הרוש: לצערי נתקלתי לא אחת – ובעניין זה אני רוצה שהמשרד לאיכות הסביבה יהיה מעורב – בכך ש-50% מכלל המשאיות המובילות חומרים מסוכנים חונות בפתחי רחובות, בשכונות מגורים.

גבי בן-הרוש: הנהגים מורידים את השלטים המודבקים על גבי המכולות שמעידים, על-ידי קוד בין-לאומי, שמובל חומר מסוכן.

שלום שמחון: אתה מדבר על שני דברים: על מכשיר האיתור והאיכון, ועל מקום החנייה.

גבי בן-הרוש: לצערי נתקלתי במקרים שמשאיות המובילות חומרים מסוכנים לא יכולות לחנות במגרש החנייה האמיתי שהחוק מחייב.

גבי בן-הרוש: אין מגרש כזה בנמצא.

גבי בן-הרוש: יש בעיה כלל-ארצית למשאיות למצוא מקום חנייה בתוך הערים אבל אני מתייחס בפרט לחומרים המסוכנים.

גבי בן-הרוש: היה מקרה לפני כמה חודשים בקריית-גת שפרצו מכולה והגנב הדליק מצית כדי להסתכל ובנס נמנע אסון.

שלום שמחון: אנחנו ממשיכים את ישיבת הוועדה במקביל לדיון במליאה באישור יושב-ראש הכנסת.

גבי בן-הרוש: יש מצוקת חנייה אמיתית לכל בעלי המשאיות.

גבי בן-הרוש: השלטון המקומי מתעלם מזה כבר כמה שנים.

גבי בן-הרוש: משרד התחבורה ניסה בכל מיני דרכים למצוא פתרון אך בינתיים מנכ"לים התחלפו, שרים התחלפו ולא נמצא פתרון.

גבי בן-הרוש: הבעיה היא אמיתית, אין למשאיות איפה לחנות.

גבי בן-הרוש: רבותי, יכולים להיות חוקים ותקנות אך נהגי המשאיות מחנים אותן בשכונה או ברחוב ליד ביתם ונוצר שם מין "פי-גלילות" קטן בלילה.

גבי בן-הרוש: איך הם עושים את זה?

גבי בן-הרוש: מורידים את השלטים של 'חומרים מסוכנים'.

אתי בנדלר: אולי זה גזירה שאי אפשר לעמוד בה.

גבי בן-הרוש: אני אומר גם למפקח, למי שנותן את הרשיונות, חייבים לוודא שאכן יש מגרש כפי שהחוק מחייב, עם שמירה אמיתית.

גבי בן-הרוש: יש דרכים לבדוק את זה.

גבי בן-הרוש: לא לתת היתר לנהג להוביל חומרים מסוכנים אם הוא לא נוהג על-פי החוק.

שלום שמחון: האם יש בארץ מגרשים כאלה?

גבי בן-הרוש: לצערי אין.

אילן ליבוביץ: האם יש היערכות להקמת מגרשים כאלה?

יצחק שונמי: גוזרים על הציבור גזירה שהוא לא יכול לעמוד בה.

גבי בן-הרוש: הנושא הזה טופל בשנת 1999 במשרד לתשתיות לאומיות.

גבי בן-הרוש: אני ביקשתי מחברי, מר אבישי מיכאלי ממשרד התחבורה לא לתת רשיונות באופן גורף כי הנהגים מחנים משאיות עם חומרים מסוכנים בשכונות מגורים בלילה, וזו הסכנה.

1028: אדוני היושב-ראש, בעבר בעת היותי חבר במועצת עיריית אשדוד, שהיא עיר נמל, הייתי ממונה על התחבורה בעיר.

1028: אנחנו ביקשנו להקים חניון למשאיות, ואכן הוקם שם חניון כזה.

1028: לכן אני פונה כאן למשרד התחבורה ולמשרד לאיכות הסביבה.

1028: ראשית, הייתי מציע להגיש פנייה לוועדת הפנים ואיכות הסביבה ולשלטון המקומי, שיכריחו את ראשי הערים למצוא מקום עם שמירה נאותה, כמו שאמר מר גבי בן-הרוש.

1028: ולא רק שמירה אלא כאשר מגיע לשם נהג משאית באמצע הלילה אין לו איך להגיע לביתו ולפיכך זה לא עובד, לפי נסיוני.

1028: אם רוצים להעביר פה הוראה לנהגי משאיות גם צריך למצוא להם פתרון איפה להחנות את המשאיות שלהם ואיך להגיע חזרה לביתם.

1028: זה דבר אחד.

1028: לגבי נושא מכשירי הקשר – אין לי מה להתייחס.

1028: חשוב מאוד להביא את הנושא הזה בפני ועדת הפנים ואיכות הסביבה כדי שזה יטופל גם בהיבט של השלטון המקומי.

שולמית שמעון: מאחר ואנחנו מדברים כאן על חבילה של תקנות שמתייחסת להחניית רכב שמוביל חומר מסוכן, אבקש להתייחס למכלול התקנות האלה.

שולמית שמעון: לגבי התיקון של תקנות שירותי הובלה: אין לנו בעיה עם הסעיף הראשון.

שולמית שמעון: הניסוח של הסעיף השני הוא קצת בעייתי.

שולמית שמעון: אם אני קובעת בתקנות "לפי אמות מידה שיקבע בהתייעצות עם ..." השוטר בשטח לא יוכל להתמודד עם זה.

שולמית שמעון: אצל המפקח תהיה רשימה וכאשר יגיע השוטר לאכוף הוא לא יידע אם מותר או אסור.

שולמית שמעון: איך הוא ימצא את הרשימה הזאת?

שלום שמחון: מה את מציעה?

שולמית שמעון: השוטר צריך להתמודד עם דברים ברורים וחד-משמעיים.

שולמית שמעון: לא מפריע לי שתהיה רשימה.

שולמית שמעון: השורה התחתונה, אנחנו צריכים איזה דבר ברור וחד-משמעי, כמו תמרור למשל, כמו אתר שייקבע כמקום חנייה לחומר מסוכן.

שולמית שמעון: מדובר כאן על חנייה.

שולמית שמעון: ומה לגבי העמדת רכב?

שולמית שמעון: בתקנות התעבורה ניתן למצוא "לא יחנה ולא יעמיד".

שולמית שמעון: פה אין את העניין של העמדת הרכב, ואני מבקשת להוסיף אותו.

שולמית שמעון: אין לנו התנגדות להוספת איסור על החניית רכב המוביל חומרים מסוכנים פחות מ-400 מטר ממבנה ציבור או ממבנה מגורים, פרט לפריקה וטעינה, אבל אנחנו צריכים שהדברים יהיו ברורים וחד-משמעיים.

שולמית שמעון: אני עוברת לתיקון תקנות התעבורה, תיקון תקנה 76(ג).

שולמית שמעון: הרחיבו את התקנה מבחינת האיסור של החניית רכב.

שולמית שמעון: נכתב כאן: "לא יעמיד אדם רכב מסחרי" ואני מבקשת להוריד את המילה "מסחרי" משני טעמים.

שולמית שמעון: אחד, ההגדרות של משרד התחבורה ברשיון הרכב לא מגדירות "רכב מסחרי".

שולמית שמעון: הוא מגדיר "רכב משא" וזה יוצר לנו בעיה מבחינת האכיפה.

שולמית שמעון: "רכב משא" לא מופיע בהגדרות של תקנות התעבורה, לא מוכרת חיה כזאת בחוק.

שולמית שמעון: לכן קשה לנו לאכוף.

שולמית שמעון: כשאנחנו מגישים דוח, ומדובר ברכב משא, והוראת החוק מתייחסת לרכב מסחרי, הדוח הזה עלול ליפול בבית-המשפט.

1028: את מבקשת שבמקום המילה "מסחרי" יבוא "משא"?

שולמית שמעון: לא.

שולמית שמעון: אני מבקשת שיהיה רשום "רכב".

שולמית שמעון: למה?

שולמית שמעון: משום שלעתים לא מדובר ברכב מסחרי.

שולמית שמעון: בתחנות הדלק הפירטיות שמנו לב שמדובר בנגרר שפרק חומר מסוכן.

שלום שמחון: אם יהיה כתוב "רכב" – זה כל רכב.

שולמית שמעון: נכון.

שולמית שמעון: גם היום בתקנה 76 הקיימת כתוב במפורש "מכלית".

שולמית שמעון: גם המושג "מכלית" לא מוגדר כ"רכב מסחרי".

שולמית שמעון: ההגדרה של "רכב" היא הרבה יותר רחבה והיא עונה טוב יותר לדרישות.

אתי בנדלר: יש לי שאלה של הדיוט.

אתי בנדלר: אם אני מובילה ג'ריקן של נפט במכונית שלי האם זה לא עלול להפוך אותי לעבריינית אם אני אשאיר את הג'ריקן במכונית על-יד הבית?

שולמית שמעון: אבל אם תישאר המילה "מסחרי" תהיה לנו בעיה אמיתית באכיפה.

אתי בנדלר: יתכן שצריך לחשוב שוב ולקבוע על אילו כלי רכב זה יחול, כלי-רכב מסוג כלי הרכב המוגדרים בתקנות התעבורה, אבל לא לעשות את זה הגדרה כל-כך גורפת.

שולמית שמעון: גם היום בהגדרה בתקנה 76 מדובר על "רכב".

גבי בן-הרוש: החוק מתייחס להובלה מ-10 טון ומעלה.

עדה וייס: אבל לא לגבי חומרים מסוכנים.

שולמית שמעון: בתקנה 76 הנוכחית כתוב: "לא יחנה רכב" – ולא "רכב מסחרי" – "או מכלית המיועדים או משמשים להובלת דלק נוזל קורוסיבי, חומר רדיואקטיבי ...".

שולמית שמעון: כלומר, גם במצב הנוכחי מדובר על "רכב" ולא על "רכב מסחרי".

עדה וייס: זה לא הנוסח.

שולמית שמעון: אני מבקשת להשאיר רק את המילה "רכב" ולהוריד את המילה "מסחרי".

שולמית שמעון: ברור לחלוטין ששוטר לא יאכוף את זה על הובלת ג'ריקן עם דלק.

שולמית שמעון: תשאירו למשטרה להבין מה הגיוני ומה לא.

שלום שמחון: לא מקובל עלי שאנחנו מקבלים בקשה לתיקון תקנות ואילו כאן כבר מתבקשים תיקונים נוספים ואין תיאום בין הגורמים השונים.

שלום שמחון: אם זה הכיוון, אני פשוט לא אדוּן בתקנות.

שלום שמחון: אני אומר את זה למשרד התחבורה ולמשרד לאיכות הסביבה ובוודאי גם למשרד המשפטים.

שלום שמחון: הטכניקה הזאת מאוד-מאוד לא נראית לי, שאנחנו עכשיו עושים ישיבת עבודה ומכינים את התקנות.

שלום שמחון: אני חוכך בדעתי האם להחזיר לכם את התקנות האלה.

1028: שיישבו ביניהם וילבנו את מה שצריך ללבן.

שלום שמחון: למרות ששר התחבורה נמצא כעת בחוץ-לארץ וביקש לא לעכב את הנושאים של משרד התחבורה, הטכניקה הזאת מאוד לא נראית לי.

שלום שמחון: מכיוון שהגיעו לכאן אנשים אנחנו נשמע אותם, זה הדבר היחיד שאני יכול לעשות.

שולמית שמעון: כדאי שאלה שצריכים אחר-כך להכין את הנוסח ישמעו את ההסתייגויות.

אילן ליבוביץ: יש לי כמה שאלות.

אילן ליבוביץ: אם אני מבין נכון, עדיין לא הוגדרו מגרשי חנייה למכוניות האלה ועוד לא אותרו אותם מגרשים.

אילן ליבוביץ: לא כתוב פה מתי התקנה נכנסת לתוקף.

אתי בנדלר: ממועד פרסומה, אם לא כתוב אחרת.

אילן ליבוביץ: אם כך, מה העונש למי שלא מקיים את התקנה?

אתי בנדלר: העונש גם מוגדר.

אתי בנדלר: הבעיה היא איך אפשר לעמוד בהוראות התקנה.

אילן ליבוביץ: לזה אני חותר.

אילן ליבוביץ: אם אין מגרשי חנייה מוכנים, או אם שטחים לא הוכרזו כמיועדים לחניית משאיות כאלה, או אם אין רשימה כזאת ואתם רוצים כבר להכניס את התקנה לתוקף אז בעצם כל נהגי המשאיות יהיו עבריינים כי הם לא יכולים לחנות.

אילן ליבוביץ: אנחנו מדברים על מצב שאני לפחות שומע עליו יותר מחצי שנה, מאז האסון שנמנע ב"גלילות", שמחפשים כל העת סידור כלשו לאותם רכבים.

אילן ליבוביץ: תחליטו מה אתם רוצים.

אילן ליבוביץ: העיקר שתהיה תקנה כתובה בקובץ התקנות ואף אחד לא יישם אותה?

עדה וייס: כבר היום לפי תקנות שירותי הובלה הקיימות אחד התנאים לקבלת רשיון מוביל לחומרים מסוכנים ורשיון מוביל בכלל זה שיש לו מקום חנייה.

אילן ליבוביץ: אבל אתם לא הגדרתם.

אילן ליבוביץ: האם יש הגדרה של מגרשים שבהם מותר להחנות חומרים מסוכנים?

שלום שמחון: כבר ברור שאתם לא הגעתם מוכנים.

שלום שמחון: כדאי שתקשיבו למה שנאמר פה כדי שבפעם הבאה יהיה אפשר לעשות עבודה מסודרת.

רוברט נויפלד: אני מהפרקליטות הצבאית.

רוברט נויפלד: אני מבקש להתייחס לתיקון בתקנות התעבורה.

רוברט נויפלד: אני מבין שהרקע לתיקון נובע ממטרה בטחונית ונראה לי אבסורד שדווקא בנו זה יפגע, דווקא בביטחון.

רוברט נויפלד: כרגע חוק שירותי הובלה לא חל על צה"ל ואילו תקנות התעבורה – כן.

רוברט נויפלד: נראה לי שלא הגיוני שאנחנו נצטרך, בוודאי לצורך פעילות בטחונית או מבצעית, כמו טנק שמוצב בשכונת גילה, לבקש אישור מהמפקח למקום החנייה של הטנק שמוביל תחמושת.

רוברט נויפלד: מעבר לזה, בתוך שטחים צבאיים, במקרקעין שתפוסים על-ידינו או בשטח אימונים אנחנו לא נפנה למפקח על-פי חוק שירותי הובלה, שכזכור זה חוק שלא חל עלינו, כדי לקבל היתר.

רוברט נויפלד: יש כאן הרחבה מאוד רצינית לתקנות שמדברת גם על סוגי כלי הרכב וגם על סוג החומרים שהתקנה תחול עליהם.

רוברט נויפלד: אנחנו מבקשים להכניס סייג לתחולה על הצבא, או לכל הפחות כברירת מחדל, כמו שנאמר בחוק החומרים המסוכנים, שהתקנה לא תחול על פעילות בטחונית או מבצעית של הצבא וכן בשטח צבאי.

רוברט נויפלד: אנחנו מוכנים להציע לכם הצעת נוסח אבל אני מבין שאדוני מתכוון להחזיר את כל הדיון לממשלה.

רוברט נויפלד: זה דבר קריטי מבחינתנו.

שלום שמחון: בסוף הדיון אני אציע סיכום ואבקש שאתם תיקחו חלק בדיון שנוגע אליכם.

אריה נייגר: לא אגע בדברים לגופם.

אריה נייגר: מכיוון שאני רואה לאן אדוני היושב-ראש מוביל, אני רוצה לחזק עניין אחד.

אריה נייגר: אי-הסדר וחוסר הבשלות של התקנות האלה הם מעבר למה שאדוני מתאר לעצמו.

אריה נייגר: יש לנו הגדרות שונות של "רכב מסחרי" בפקודת התעבורה ובחוק שירותי הובלה שלפיו הותקנו התקנות האלה ולא עשו בזה סדר.

אריה נייגר: יש לנו לפחות 3 חוקים שמתייחסים לתחום הזה והם מגדירים "חומר מסוכן" בצורה שונה.

אריה נייגר: יחליטו מתקיני התקנות מה שרוצים.

אריה נייגר: אנחנו רוצים דבר אחד – אנחנו רוצים ודאות, אנחנו רוצים לדעת מה רוצים מאיתנו.

אריה נייגר: אני אומר לאדוני שחבורת האנשים הנכבדים שהכינו תקנה, שהיא תקנה ראויה, לא עשו ביניהם סדר.

אריה נייגר: אם התקנה הזאת תעבור כמו שמוצע כעת אנחנו לא נדע מה חל עלינו.

אריה נייגר: רצוי שהרשויות יישבו ויגדירו, ראשית, מה זה "רכב מסחרי".

אריה נייגר: הרעיון היה שזה יחול רק על הובלה מסחרית ולא על הובלה פרטית אבל עכשיו אני רואה שמרחיבים את זה גם להובלה פרטית.

אריה נייגר: שנית, יגדירו אילו חומרים מסוכנים כלולים בזה.

ג'ורג' דבי: אני רוצה להדגיש מה המצב הקיים היום.

ג'ורג' דבי: אני סמנכ"ל "אמישרגז" ואני מתייחס לנושא הגז.

ג'ורג' דבי: היום מחלקים גז לצרכנים ובערב חונים במקומות מוסדרים.

ג'ורג' דבי: כרגע הולכים לשנות את זה ולהכליל את זה על כל מדינת ישראל, לא רק לאנשים שעוסקים בגז.

ג'ורג' דבי: מי שעוסק בגז יש לו תקנות, יש לו רישוי עסקים.

ג'ורג' דבי: אפנה את תשומת לבו של כבוד היושב-ראש לתקנות הקיימות.

ג'ורג' דבי: תקנה 76 מדברת על כך ש"לא יחנה אדם רכב או מכלית המיועדים או משמשים להובלה ...

ג'ורג' דבי: ", אז אנחנו יודעים שזה עסקו כי הוא מוביל חומרים מסוכנים.

ג'ורג' דבי: בזמן החלוקה מותר לו להיות על-יד בתים ובערב הוא יחנה במקום מאושר.

ג'ורג' דבי: קבעו כללים שזה חל על רכב עד 4,000 קילוגרם במרחק 400 מטר.

ג'ורג' דבי: מי שרוצה לחנות במרחק מעל 400 מטר ממקום מגורים שיחנה במדבר או איפה שהוא רוצה.

ג'ורג' דבי: כרגע מחקו את שלושת הדברים.

ג'ורג' דבי: אל"ף, לא רכב המיועד להובלת חומרים מסוכנים אלא כל רכב מסחרי.

ג'ורג' דבי: בי"ת, נמחקו הכמויות וזה מתייחס גם לכל בעלי הטנדרים שעוסקים בריתוך, בזיפות, בהלחמה, בכבלים ב"בזק" וכדומה שלא יוכלו לעבוד או להחנות את הרכב כי הכמות נמחקה.

ג'ורג' דבי: אני לא רוצה להגזים ולהגיד שיכול לבוא שוטר ולתת רפורטים גם לכל אלה שעושים מנגלים בכינרת, חונים ומשתמשים בבלון גז בטנדר, זה הגזמה.

ג'ורג' דבי: גימ"ל, נמחקו גם המרחקים.

ג'ורג' דבי: ההצעה הזאת סותרת גם תקנות אחרות.

ג'ורג' דבי: כבוד השר ליברמן חתם לא מזמן על צו הפעלת רכב בגפ"מ, אישור להפעיל מכוניות בגפ"מ מבחינה אקולוגית.

ג'ורג' דבי: כל האנשים שיש להם רכב שמופעל על גז – לא רק משאיות, אלא כול רכב – היכן יוכלו לחנות?

ג'ורג' דבי: אז כל אחד יפנה למפקח?

ג'ורג' דבי: יש הוראות של המשטרה, תיקון מתשמ"א האומר: "מותר להעמיס שני גלילים ברכב פרטי לשימוש עצמי בלבד" – ועכשיו זה ייאסר.

ג'ורג' דבי: "מותר להעמיס עד 200 קילוגרם ברכב שירות סגור שיש בו שני פתחים" – ועכשיו זה ייאסר.

ג'ורג' דבי: אז צריך לבטל את כל התקנות.

מל פולישוק-בלוך: אני מחזיקה בידי רשיון מוביל שנתן לי האדון ושם כבר כתוב, לא מה שיהיה אלא מה שכבר נעשה בשנה שעברה: "בעל רשיון ידאג כי חניית הרכב המיועד להוביל חומר מסוכן תיעשה במגרש סגור הנמצא במרחק 400 מטר ...".

מל פולישוק-בלוך: זאת אומרת, זה כבר דרישה קיימת ממי שיש לו רשיון מוביל.

מל פולישוק-בלוך: אני לא מבינה, אם זה כבר דרישה קיימת וזה מדצמבר, אנחנו כבר במאי, אז מגרשים כאלה היו צריכים כבר להיות מוכנים, אחרת לא היו צריכים לקבל את הרשיון הזה.

מל פולישוק-בלוך: זאת אומרת, כל מי שיש לו היום רשיון למעשה עובד שלא כחוק.

דוד כוכבא: אלא אם כן יש לו מגרש.

מל פולישוק-בלוך: עכשיו שמענו שאין מגרשים.

יצחק שונמי: אין מספיק מגרשים.

מל פולישוק-בלוך: בהמשך למה שנאמר קודם, אני חושבת שהתקנות המוצעות גורפות מדי.

מל פולישוק-בלוך: אני לא חושבת שנכון להטיל על השוטרים את שיקול הדעת במקום, אם זה ככה או ככה, רכב כזה או רכב אחר, כמות כזאת או כמות אחרת.

מל פולישוק-בלוך: הדברים צריכים להיות הרבה יותר מוגדרים.

מל פולישוק-בלוך: אין לי פתרון, אתם המומחים, אבל צריך לבוא עם הגדרות.

מל פולישוק-בלוך: אני מבינה שאתם מתכוונים למשהו שמהווה אִיום ממשי, משאית עם הרבה חומר מסוכן, שיש סכנה שתתפוצץ ותסכן ציבור רחב אבל לא משהו מקומי שאולי יפגע רק במכונית עצמה.

מל פולישוק-בלוך: הרי כל טנק יכול להיות סיכון אם מישהו מבעיר לידו מכונית.

מל פולישוק-בלוך: צריכים להיות מעשיים, צריכים להגדיר את הדברים.

מל פולישוק-בלוך: אם זה משאיות אז צריך לכתוב "משאיות", ואם זה לא מופיע במקום אחר אז צריך לכתוב במקום האחר שזה משאיות.

מל פולישוק-בלוך: כלומר, להגדיר את הדברים, לעשות סדר בכל התקנות למיניהן.

שלום שמחון: תוך התנצלות בפני כל אלה שהגיעו לישיבת הוועדה בנושא הזה, אני רוצה להביע את מורת רוחה של הוועדה מהעובדה שהגיעו לכאן תקנות שאינן בשלות להגשה.

שלום שמחון: אני רוצה לפנות לנציגי הממשלה ולבקש, מאחר שקרוב לוודאי אנחנו ניפגש פה עוד הרבה לדיון בהרבה מאוד תקנות אחרות, לא להשתמש בוועדה כ'טרנד' להוביל נושא אלא להגיע איתו כמה שיותר סגור וגמור.

שלום שמחון: לי באופן האישי הנושא נראה חשוב ולקחתי את החומר איתי בנסיעתי לחוץ-לארץ ולמדתי אותו שם.

שלום שמחון: אם אתם מגיעים לכאן להשתמש בזה כ'טרנד' לישיבה נוספת, זה לא יהיה בפעמים הבאות.

שלום שמחון: אני מבקש מאוד להבא להשתדל להגיע כמה שיותר מתואמים עם כל הגורמים הנוגעים בדבר.

שלום שמחון: נראה לי שכאן לא היתה חשיבה לעומק הדברים.

שלום שמחון: אני מקווה שהדברים יגיעו לאוזניו של שר התחבורה, שהתחייבתי בפניו לא לעכב נושאי תחבורה בוועדה ככל האפשר.

שלום שמחון: אני מאוד מבקש שזה יגיע אליו כדי שהוא לא ימהר לחתום בפעמים הבאות על נושאים שהם לא גמורים לחלוטין.

שלום שמחון: 1) אני רוצה לבקש, דווקא בגלל העובדה שהנושא חשוב, שתבצעו את זה בדחיפות.

שלום שמחון: הוועדה כמובן תקיים דיון סמוך להגשת התקנות אליה.

שלום שמחון: אני מבקש שתתקיים ישיבה בין כל הגורמים הנוגעים בדבר, כולל אגף התנועה במשטרה, הצבא וכול יתר הגורמים הרלוונטיים, 2) אני מבקש שתכינו את רשימת המגרשים שמיועדים לחניית כלי רכב בכלל וכאלה המובילים חומרים מסוכנים בפרט בכל הרשויות המקומיות.

שלום שמחון: אני אומר את זה גם בהתאם להערה של חבר הכנסת בנלולו וגם בהתאם לדברים האחרים שנאמרו פה.

שלום שמחון: 3) אני מבקש שתכינו הצעה לנוסח חדש לתקנות.

שלום שמחון: כפי שאמרתי, הוועדה תקיים בנושא הזה דיון סמוך להגשת התקנות לוועדה, למרות שהוועדה תהיה עמוסה מאוד בתקופה הקרובה בגלל התכנית הכלכלית והיישום שלה בנושאים שקיבלנו על עצמנו לאשר בתקופה הקרובה בכנסת.

שלום שמחון: אני מבטיח שנמצא את הזמן לדון בנושא שלפנינו.

שלום שמחון: רק תעשו לנו את החיים קלים ושזה יהיה 'סגור' ככל האפשר.

גבי בן-הרוש: האם אתה לא קובע מועד להגשת התקנות לוועדה?

שלום שמחון: אם הבנתי נכון הבוקר, אם השר אביגדור ליברמן התקשר בנושא זה מחוץ-לארץ כנראה זה היה לו מספיק חשוב.

שלום שמחון: אני מניח שזה יגיע בטווח השבועות הקרובים.

גבי בן-הרוש: דרך אגב, הנושא של מגרשים לרכב כבד עבר בקריאה ראשונה בכנסת הקודמת.

גבי בן-הרוש: לפיכך זה תלוי הרבה בכם, חברי הכנסת.

שלום שמחון: אנחנו עוברים לנושא הבא: תקנות מסילות הברזל (שינוע חומרים מסוכנים) (תיקון), התשס"ג-2002.

שמעון ליאור: הנייר שהוגש לוועדה ערוך על-פי סדר כרונולוגי של התקנות אבל אני דווקא רוצה ללכת על-פי סדר הגיוני.

שמעון ליאור: אתחיל מסעיף 2, תיקון תקנה 5.

שמעון ליאור: לפני זה אומר שכל הובלת חומרים מסוכנים ברכבת מוסדרת באמצעות תקנות מסילות הברזל (הובלת חומרים מסוכנים).

שמעון ליאור: בשנת 1999 פורסמו התקנות האלה לראשונה.

שמעון ליאור: בתקנה 5 בתקנות הקיימות כתוב כעת: "חומר מסוכן במכולה יארז וישונע בהתאם להנחיות אימ"ו (IMO – ארגון הספנות הבין-לאומי) ואיל"ו (ILO – משרד העבודה הבין-לאומי).

שמעון ליאור: " אנחנו מצאנו שיש כאן לקונה ושלא התייחסו בהגדרות לנושא של ההמכלה.

שמעון ליאור: "המכלה" זה הכנסת המטען – וכאן מדובר על חומרים מסוכנים – לתוך המכולה.

שמעון ליאור: מכולה זה כמו אוטו, היא עוברת טסט כל שנתיים וחצי.

שמעון ליאור: יש מכולה תקינה ויש מכולה לא תקינה.

שמעון ליאור: לפני שממכילים צריך לבדוק את המכולה בדיקות חיצוניות ובדיקות פנימיות.

שמעון ליאור: כאשר ממכילים את החומר, מכניסים את החומר פנימה, צריך לדעת אילו חומרים הולכים עם מה, ומה לא הולך עם מה בתוך אותה מכולה.

שמעון ליאור: צריך לדעת איפה לשים את זה.

שמעון ליאור: צריך לדעת איך לקשור את זה, איך לארוז את זה, ויש קורסים מיוחדים לנושא הזה.

שמעון ליאור: ראינו שהמכלה זה התמחות בפני עצמה.

שמעון ליאור: להמכלה יש כללים בין-לאומיים שנוסחו על-ידי משרד העבודה הבין-לאומי, ארגון הספנות הבין-לאומי והאו"ם, הקהילה האירופאית הכלכלית.

שמעון ליאור: לכן מצאנו לנכון לתת לזה ביטוי בתקנה 5 ולהכניס גם את המילה "יומכל".

שמעון ליאור: אני עובר לתיקון תקנה 5 בנייר המונח לפניכם, לסעיף 2(2): "בתקנת משנה (ב) במקום "ייארז וישונע" יבוא "ייארז, יומכל וישונע".

שמעון ליאור: " זה התיקון הראשון שאנחנו מבקשים.

שמעון ליאור: בגלל שתיקנו את השורה הזאת אנחנו מתקנים גם את הכותרת של התקנה.

שמעון ליאור: במקום "אריזת חומר מסוכן" יבוא "אריזה והמכלה של חומר מסוכן"".

שמעון ליאור: בסעיף 1, תיקון תקנה 1, אנחנו מגדירים את המושג הזה.

שמעון ליאור: אחרי ההגדרה "גז" תבוא ההגדרה: ""המכלה" – מילוין של יחידות מטען לתוך מכולה או ריקונן של יחידות מטען מתוך מכולה;".

שמעון ליאור: גם הריקון של החומרים המסוכנים צריך להיות לפי סדר מסוים.

שמעון ליאור: אי אפשר לרוקן מה שרוצים ומתי שמתחשק כי יש שם חומרים מסוכנים ויכולה להיות ריאקציה, לכן יש חשיבות גם לריקון.

שמעון ליאור: כל הדברים האלה מוגדרים בפרסום בין-לאומי רשמי שנוסח על-ידי האו"ם, על-ידי ארגון הספנות הבין-לאומי ומשרד העבודה הבין-לאומי.

שמעון ליאור: לכן בתקנה 1, בהגדרה "הנחיות אימ"ו/איל"ו" הוספנו את המילה "המכלה".

שמעון ליאור: קודם היה כתוב "הנחיות המתייחסות לאריזת המטען במכולות" ואנחנו אומרים "לאריזה ולהמכלה של מטען במכולות".

שמעון ליאור: זה התיקון שאנחנו מבקשים בהגדרה.

שמעון ליאור: התיקון האחרון שאנחנו מבקשים הוא בטופס 3 בתוספת הראשונה לתקנות.

שמעון ליאור: טופס 3 מתייחס ל"הצהרת בעל המטען על חומר מסוכן ארוז".

שמעון ליאור: בעל מטען שמצהיר דבר כזה הוא בעל מטען שמוסר להובלה ברכבת חומר מסוכן.

שמעון ליאור: זה יכול להיות לקראת ייצוא או אחרי ייבוא.

שמעון ליאור: יש בעיה ליבואנים, קיבלנו מכתבים ממפעלים גדולים ומכובדים על כך שהם לא מרגישים עצמם מספיק בטוחים כדי להצהיר בפנינו את מה שאנחנו דרשנו מהם להצהיר.

שמעון ליאור: מדובר על המכלה בחוץ-לארץ, של מישהו ששולח מכולה לפה.

שמעון ליאור: בסעיף 3 בטופס הזה דרשנו מהם להצהיר "טרם השימוש באריזה או במכולה היא רוקנה ונוקתה משיירי חומר מסוכן שנארז בה קודם לכן והוסרו ממנה כל התוויות הנוגעות לאותו חומר מסוכן ששומר או שאוכסן בה".

שמעון ליאור: שאלו אותנו היבואנים: איך אנחנו יכולים להצהיר על דבר כזה, ששם בחוץ-לארץ הם באמת ניקו את הכול והסירו את הכול?

שמעון ליאור: (הישיבה הופסקה בין 10:15-10:35)

שמעון ליאור: אמרתי שמפעלי תעשייה גדולים פנו אלינו ואמרו לנו שהם לא יכולים להיות אחראים על הצהרה כזאת כי הם לו יודעים איך המטען הומכל בחוץ-לארץ.

שמעון ליאור: מצד שני, הם חייבים לתת לנו איזה נייר שהם כבעלי המטען מייצגים את כל שרשרת ההובלה ושהם נותנים לנו משהו שהוא בטוח להובלה.

שמעון ליאור: לכן הגענו להסכמה עם אותם גופים שפנו אלינו, המשתמשים למיניהם, כמו חברת "מכתשים".

שמעון ליאור: אם קודם בסוף הטופס היה כתוב "הצהרה זו ניתנה על-פי תקנה ...

שמעון ליאור: לתקנות השינוע" אז עכשיו יהיה כתוב "הצהרתי זו, כשמדובר בחומר מסוכן ארוז מיובא, ניתנת על יסוד התעודות ששלח הספק בחוץ לארץ של החומר המסוכן הארוז.

שמעון ליאור: " עם זה הם יכולים לחיות.

שמעון ליאור: תיקון נוסף טכני, בסעיף 1 של הטופס הזה, במקום "התשנ"ח-1998" – מאחר והתקנות פורסמו בתשנ"ט-1999 אז גם את זה ביקשנו לתקן.

שמעון ליאור: אנחנו חושבים שכול התיקונים האלה לא רק עושים טוב למשתמשים ולרכבת אלא גם לכל שרשרת ההובלה כי גם משאיות שמובילות את המכולות, אם בסופו של דבר החומר הומכל כמו שצריך ויושב באופן יציב, לא מתנדנד בתוך המכולה, וזה רק חומרים מסוכנים מסוימים שמותר להם להיות בתוך המכולה על-פי ההגדרות הבין-לאומיות – זה עושה טוב גם לשרשרת ההובלה בכבישים וכן הלאה.

שלום שמחון: מישהו רוצה להעיר, להוסיף, לגרוע?

1028: אני חושב שזה בריא.

אתי בנדלר: נדמה לי שמר שמעון ליאור קרא את כל התקנות.

שלום שמחון: אני נותן הזדמנות למי שרוצה להעיר עוד משהו.

שלום שמחון: אם אין הערות, אנחנו מאשרים את תקנות מסילות הברזל (שינוע חומרים מסוכנים) (תיקון), התשס"ג-2002.